b'\n_START_ARTICLE_\nGozdovni\xc5\xa1ka skupina Rjasta kanja, Horjul\n_START_PARAGRAPH_\nGozdovni\xc5\xa1ka skupina Rjasta kanja (kratica GSRK), tudi Gozdovniki Horjul, je neformalna mladinska organizacija, ki spodbuja stik mladih z naravo.\n_START_SECTION_\nUstanovitev\n_START_PARAGRAPH_\nSkupino je v za\xc4\x8detku 90-ih let prej\xc5\xa1njega stoletja kot interesni kro\xc5\xbeek na osnovni \xc5\xa1oli Horjul ustanovil Primo\xc5\xbe Bizjan, ki je tudi njen vodja. \xc5\xa0tevilo vseh sedanjih in nekdanjih pripadnikov se giblje preko \xc5\xa1tevilke sto.\n_START_SECTION_\nSimbol skupine\n_START_PARAGRAPH_\nSimbol skupine predstavlja rjasta kanja (Buteo rufinus). Ta ptica je precej redka v na\xc5\xa1ih krajih (tako kot tudi gozdovniki). Precej bolj je raz\xc5\xa1irjena v ju\xc5\xbeni Evropi in severni Afriki ter proti vzhodu do Transbajkala. V velikost meri od 51 do 66 centimetrov, razpetina kril zna\xc5\xa1a okoli 1,5 metra (132-160cm), s \xc4\x8dimer je nekoliko ve\xc4\x8dja od navadne kanje. Od nje se lo\xc4\x8di \xc5\xa1e po \xc5\xa1ir\xc5\xa1ih in dalj\xc5\xa1ih perutih ter barvi.\n_START_SECTION_\nDejavnost skupine\n_START_PARAGRAPH_\nDejavnost skupine obsega vsakotedenska torkova sre\xc4\x8danja v O\xc5\xa0 Horjul, kjer se izvajajo predavanja o razli\xc4\x8dnih temah, povezanih z naravo in dru\xc5\xbebo._NEWLINE_Sobotne dopoldneve skupina najve\xc4\x8dkrat pre\xc5\xbeivi na terenu v okolici Horjula, ob\xc4\x8dasno pa se poda tudi na druge konce Slovenije (na primer Trnovski gozd, Volovja reber, Cerkljansko hribovje, Ko\xc4\x8devski rog). Tipi\xc4\x8dne dejavnosti so pohodni\xc5\xa1tvo, kurjenje ognja in kuhanje enostavnih jedi na njem, lokostrelstvo, prepoznavanje rastlin in ptic (nekateri \xc4\x8dlani skupine so tudi \xc4\x8dlani DOPPS-a), u\xc4\x8denje prakti\xc4\x8dnih ve\xc5\xa1\xc4\x8din za pre\xc5\xbeivetje v naravi itd._NEWLINE_V \xc4\x8dasu poletnih po\xc4\x8ditnic se izvajajo ve\xc4\x8ddnevna taborjenja, ki za mlaj\xc5\xa1e \xc4\x8dlane potekajo v okolici Horjula, za starej\xc5\xa1e \xc4\x8dlane pa so obi\xc4\x8dajno zunaj meja ob\xc4\x8dine._NEWLINE_Skupina posku\xc5\xa1a z raznimi projekti, med katerimi je zelo pomemben Projekt starih dreves, osve\xc5\xa1\xc4\x8dati ljudi, da narava ne sme predstavljati predmeta nebrzdanega izkori\xc5\xa1\xc4\x8danja, temve\xc4\x8d je potrebno vedno stremeti k ohranitvi njene prvinskosti. Skupina je bila aktivna tudi pri popisu divjih odlagali\xc5\xa1\xc4\x8d v ob\xc4\x8dini ter v projektu O\xc4\x8distimo Slovenijo leta 2010._NEWLINE_Skupina v glavnem deluje na obmo\xc4\x8dju ob\xc4\x8dine Horjul, zmeraj pogosteje pa tudi zunaj nje. V formalne oblike delovanja se ne povezuje.'